દુલ્હનને સુંદર અને ખાસ બનાવવા માટે જેટલો પાનેતર અને મેકઅપ મહત્વનો ભાગ ભજવે છે એ રીતે આભૂષણો પણ લૂકમાં ચાર ચાંદ લગાવી દે છે. માત્ર મેકઅપ કરી લેશો તો તમે સારા દેખાવા લાગશો એવું જરૂરી નથી. અલગ અલગ પ્રકારની જ્વેલરી પણ તમારી સુંદરતામાં વધારો કરે છે. નેકલેસ, માંગ ટીકો, ઇયરિંગ્સ, પાયલની સાથે સાથે હવે દુલ્હન નથને પણ એટલું મહત્વ આપી રહી છે. જો તમે નથ ન પહેરો તો એક સમયે જાણે ચહેરા પર કાંઇક ખૂટે છે એવું લાગશે. એક માત્ર નથ પહેરવાથી સમગ્ર લૂકમાં બદલાવ આવી જાય છે. હાલ તમે બજારમાં સ્પેશિયલ દુલ્હન માટે નથ લેવા જશો તો અનેક પ્રકારની નથ તમને મળશે. નથનો કદ, આકાર તેમજ નથ સાથે બાંધવાની દોરી કે મોતીની સેર પણ હવે અલગ અલગ ડીઝાઇનમાં મળે છે. પરંતુ આ તમામથી હટકે સોનાની નથ પહેરવાનો રીવાજ તો પ્રચલિત છે જ. હજુ પણ ઘણા બધા સમાજમાં સોનાની મોટી નથ પહેરવામાં આવે છે.